Daerah Kulim

Kulim merupakan salah satu daripada daerah dalam negeri Kedah Darul Aman, Malaysia. Pusat pentadbirannya terletak di Bandar Kulim.

Asal usul nama 
Nama Kulim diambil sempena pokok kulim atau nama saintifiknya Scorocarpus borneensis yang tumbuh merata di sekitar daerah Kulim.

Sejarah 
Kulim dipercayai telah didiami sejak pertengahan abad ke-18 iaitu seramai 100 orang yang berasal dari keturunan Melayu Patani. Kumpulan penduduk terawal yang membuka daerah Kulim terdiri daripada bekas pelombong dari kawasan Larut, Matang dan Selama, Perak yang melarikan diri daripada terlibat dengan pergaduhan yang sering terjadi antara kumpulan pelombong di sana.

Mereka dipercayai telah merentas laluan belukar di kawasan Kulim menuju ke Pulau Pinang yang terkenal sebagai sebuah pelabuhan yang sibuk ketika itu bagi mencari penempatan baru. Ketika melalui kawasan Kulim, mereka menemui hasil bijih timah di dalam tanah dan sungai lalu membuka sebuah perkampungan bagi memudahkan mereka mendulang bijih timah.

Antara mercu tanda bersejarah di daerah Kulim ialah Jam Merdeka Kulim yang mula dibina pada 14 Jun 1957 dan dirasmikan oleh Sultan Badlishah, Sultan Kedah pada 15 September 1957.

Geografi 
Daerah Kulim bersempadan dengan daerah Kuala Muda, daerah Baling, daerah Bandar Baharu, daerah Larut, Matang dan Selama di Perak, daerah Seberang Perai Utara, daerah Seberang Perai Tengah dan daerah Seberang Perai Selatan di Pulau Pinang.

Mukim 
Daerah Kulim dibahagikan kepada 15 buah mukim yang ditadbir oleh seorang penghulu.

Demografi 
Mengikut bancian penduduk Malaysia 2010, jumlah penduduk di daerah Kulim ialah seramai 281,260 orang dengan kepadatan penduduk 367 orang perkilometer persegi. Terdapat sebanyak 63,942 isi rumah dengan 75,067 tempat kediaman. Penduduk paling ramai berbangsa Melayu iaitu seramai 168,597 orang.

Pengangkutan

Jalan Raya 
Kulim juga mempunyai rangkaian jalan raya yang agak luas. Lebuhraya Butterworth-Kulim menghubungkan Kulim dengan Pulau Pinang di utara dan bandar-bandar di sekitarnya. Terdapat dua susur keluar ke Kulim melalui Lunas atau Kubang Semang.

Bas 
Kulim mempunyai stesen bas yang agak besar dan selesa iaitu Stesen Bas Kulim. Stesen Bas Kulim mempunyai dua terminal, terminal domestik dan terminal antarabandar.

Kawasan pilihan raya
Terdapat dua kawasan pilihan raya di daerah Kulim iaitu Parlimen dan Dewan Undangan Negeri Kedah. Kawasan persekutuan diwakili oleh Padang Serai (kawasan persekutuan) dan Kulim-Bandar Baharu (kawasan persekutuan) manakala kawasan negeri diwakili oleh Merbau Pulas (kawasan negeri), Lunas (kawasan negeri) dan Kulim (kawasan negeri).

Rujukan 

Daerah di Kedah